A 2016–2017-es UEFA-bajnokok ligája a legrangosabb európai nemzetközi labdarúgókupa, mely jelenlegi nevén 25., jogelődjeivel együttvéve 62. alkalommal került kiírásra. A döntőnek a cardiffi Millennium Stadion adott otthont. A fináléban a Real Madrid 4–1-es győzelmet aratott a Juventus felett, ezzel megszerezve 12. győzelmét a sorozatban, első csapatként megvédve címét. A sorozat győztese részt vett a 2017-es UEFA-szuperkupa döntőjében, ahol az ellenfele a Manchester United (a 2016–2017-es Európa-liga győztese) volt, valamint a 2017-es FIFA-klubvilágbajnokságra is kijutott.